

10.06.2002


Sammendrag 

UoD-rapport: 
”Den statlige sykehusreformen – ny innpakning eller nytt innhold?”

P.nr i ks:

014003

Forfattere:     
Per Kristian Vareide

Oppdragstaker: SINTEF Unimed


Bakgrunn

Fra og med 1. Januar 2002 ble eierskapet av norske sykehus og annen spesialisthelsetjeneste samlet og lagt til staten. Dette ble gjort for å møte både kravet om en overordnet nasjonal helsepolitikk og samtidig myndiggjøre de som står ansvarlig for selve helsetjeneste- produksjonen. Bakgrunnen for at KS ønsket å få utført prosjektet var bl.a. å sette sykehusreformen inn i større styringsmessig sammenheng. To av hovedmålene i prosjektet har derfor vært å vurdere hvorvidt statlig overtakelse av sykehusene innebærer et hamskifte innen styring av offentlig tjenesteyting generelt og styring av sykehus spesielt.

Hovedfunn fra prosjektet
Rapporten viser at gjennom en ny organisering av spesialisthelsetjenesten har man fjernet viktige beslutninger fra regionalt folkevalgt nivå og overført disse beslutningene til de regionale helseforetakene som ikke er under folkevalgt kontroll. Denne problemstillingen er satt inn i en større både demokratisk og  internasjonal kontekst gjennom en gjennomgang av erfaringer fra Storbritannia og Sverige. Reformen er også analysert gjennom framveksten og implementeringen av ”New Public Managment” i Norge. Funnene og resultatene i rapporten vil kunne brukes i det interessepolitiske arbeidet overfor staten på flere områder hvor staten er i ferd med å innføre eller innfører rettighetsstyrt tjenesteproduksjon og ”penger følger bruker”-prinsipper. Et viktig område er barnehagesektoren hvor rammene for finansiering er i ferd med å bli lagt. 

Det er endringer i eierskapet og ikke minst hvordan eierskapet kan anvendes for styring av helsetjenesteproduksjonen som i første rekke endres av reformen. I lovframlegget til den nye foretaksloven sies det direkte at det er vel så mye en ansvarsreform som en eierskapsreform. Ansvar blir knyttet til to forhold, for det første at alle sykehus samles under en felles eier - staten. Dernest at etableringen av foretak skal tydeliggjøre den enkeltes institusjons, og særlig dennes ledelse, ansvar for produksjonen av helsetjenester. Staten kan neppe vise til at den har vært en bedre sykehuseier enn fylkeskommunen. Hvis kostnadskontroll er en indikasjon på styringsevne, kan det heller se ut som om staten har mindre styringsevne enn fylkeskommunen. Årsaken til at staten etter hvert syntes å være en mer aktuell eier enn fylkeskommunen ligger derfor i andre forhold i følge SINTEF:

· Mer og mer av planfunksjonen  ble overtatt av et regionalt nivå forankret i et forpliktende samarbeid mellom fylkeskommunene.

· Sykehusene gikk i retning av større fristilling - dvs. i økende grad skjermet mot direkte styring fra politisk nivå i fylkeskommunen.

· Endringer i finansieringssystemet med overgang til innsatsstyrt finansiering reduserte klart fylkeskommunens muligheter for politiske prioriteringer gjennom budsjettvedtak.

· Politisk styring hadde aldri klart å opparbeide stor legitimitet i befolkningen.

Et hovedpoeng med en statlig overtakelse av sykehusene, er imidlertid at staten må framstå på en ny måte som sykehuseier hvis det skal bli troverdig at de ambisiøse målene med reformen blir realisert sies det i rapporten.

